**Sjekkliste**

for tilretteleggingsbehov i FFO-samarbeidet

Å tenke over at vi representerer ulike grupper med ulike tilretteleggingsbehov er nødvendig både for styremøtene og andre arrangementer i FFO-regi. Dette kan handle om fysisk tilrettelegging i møtelokalene, universell utforming m.v. Det kan også handle om annen tilrettelegging rundt deltakelse og inkludering. Det som er nødvendig tilrettelegging for noen er ofte bra for alle!

FFO representerer grupper med ulike tilretteleggingsbehov og vi må ha forståelse for og ta hensyn til alle. Her følger en liste med noen eksempler. Disse eksemplene er ikke ment å være kategoriske, men mer som påminning. Tilretteleggingsbehovene kan være svært forskjellige. Det beste er å snakke med den det gjelder, spørre hva som skal til for best å kunne tilrettelegge for god deltakelse. I denne oppstillingen kan den enkelte ha tilretteleggingsbehov som er dekket av flere av disse eksemplene mens andre tilretteleggingsbehov ikke er nevnt. Oppstillingen tar utgangspunkt i fysiske møter. For digitale møter vil vi møte andre behov for tilrettelegging.

**Synshemming**

* Er dokumentene lesbare for alle?
* Skal det vises noe på storskjerm, f.eks. en powerpoint-presentasjon, kan det være behov for å gjengi hva som står og hva som vises?
* Noen kan ha behov for å få tilsendt presentasjoner og lignende på forhånd for å kunne åpne det og følge med på egen maskin.
* Har synshemmet med førerhund? Fint å avklare hvor hunden skal oppholde seg under møtet. Er det behov for å finne smidige løsninger dersom det er allergikere i samme rom?

**Hørselshemming/døvhet**

* Er det teleslynge som fungerer? Å snakke i munnen på hverandre fungerer dårlig for hørselshemmede.
* Er det behov for skrivetolker eller tegnspråktolker? Er det tolker til stede er det viktig å legge inn pauser og ikke snakke for fort
* Fint å kunne avklare hensiktsmessig plassering for tolkene i møterommet.
* NB: Det kan være behov for å planlegge møter i god tid slik at deltakere med tolkebehov har rimelig tid til å bestille tolker.

**Bevegelseshemming og forflytningshemming**

* Er lokalet tilrettelagt for rullestolbrukere og andre med forflytningshemming?
* Er det trinnfritt, evt. heis både i og utenfor møtelokalet? Er grupperom tilgjengelig og er matservering organisert slik at det er lett tilgjengelig for alle?
* Buffet kan for eksempel være vanskelig tilgjengelig for bevegelseshemmede (og også for synshemmede).
* Er det tilgjengelig HC-toalett og HC-plasser?
* Fungerer avstandene for alle forflytningshemmede?

**Astma, allergi og intoleranse (miljøhemming)**

* Er møterommet teppefritt?
* Er det sjekket hvilke allergier deltakerne har med tanke på matservering, ulike dufter m.m. Det er viktig å informere i forkant slik at deltakere ikke bruker parfyme/etterbarberingsvann i møtet.
* Informere om at arrangement i FFO er røykfrie.

**Kognitive utfordringer/konsentrasjonsproblemer**

* For personer med kognitive utfordringer kan hukommelse, konsentrasjon og innlæring være vanskelig.
* For deltakere med konsentrasjonsproblemer kan uro og småprat i rommet gjøre det enda vanskeligere å følge med.

**Ulike språkvansker**

* Klar tale! Lett og tydelig språk gjør det enklere for alle.

**Utfordringer innenfor psykisk helse**

* Ikke alle synes det er like enkelt å snakke i en gruppe
* Angst kan ofte oppstå i en møtesituasjon
* Mange kan ha en uro i kroppen som kommer til uttrykk i en møtesituasjon.
* Noen kan ha en adferd som vekker oppmerksomhet. Dette krever forståelse fra andre.

**Kroniske sykdommer**

* Mange vil ha behov for korte økter, evt. lengre pauser for hvile, strekk på beina, god luft, ikke trekk, ikke for kaldt i rommet m.m.

**Utviklingsforstyrrelser**

* Vi opptrer alle forskjellige. Det er derfor viktig å ta hensyn til ulike uttrykksmåter og ulikt reaksjonsmønstre med utgangspunkt i både diagnoser og personlige egenskaper.
* Noen er mer direkte i sin uttrykksform, andre kan være mer omstendelige og trenger mer tid.
* Noen kan være mindre fleksible enn andre slik at situasjoner kan kreve raushet fra andre.